Κοινή δράση του Συμβουλίου

της 22ας Δεκεμβρίου 2000

για την Αποστολή Επιτήρησης της Ευρωπαϊκής Ένωσης

(2000/811/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Ένωσης, και ιδίως το άρθρο 14,

Εκτιμώντας τα ακόλουθα:

(1) Μετά τη δήλωση της Ευρωπαϊκής Κοινότητας και των κρατών μελών της στο Brioni στις 5 Ιουλίου 1991, δημιουργήθηκε με ένα μνημόνιο συμφωνίας, το οποίο υπογράφηκε στο Βελιγράδι στις 13 Ιουλίου 1991, η Αποστολή Επιτήρησης στη Γιουγκοσλαβία, η οποία τότε ονομάστηκε "Αποστολή Επιτήρησης της Ευρωπαϊκής Κοινότητας (ECMM)" και στο εξής αποκαλείται "Αποστολή".

(2) Η λειτουργία της Αποστολής ρυθμίζεται επί του παρόντος από μνημόνια συμφωνίας και ανταλλαγές επιστολών μεταξύ των φιλοξενούντων μερών των Δυτικών Βαλκανίων.

(3) Το Συμβούλιο, στα συμπεράσματά του της 21ης Ιουνίου 1999, τόνισε την ανάγκη να επανεξεταστούν οι δραστηριότητες της Αποστολής με γνώμονα την εξέλιξη της κατάστασης στην περιοχή. Στις 20 Μαρτίου 2000, το Συμβούλιο υπογράμμισε την επιθυμία του για μια αναδιαρθρωμένη, ευέλικτη και ορθολογική ECMM, η οποία ανταποκρίνεται σε σαφώς καθορισμένες επιχειρησιακές απαιτήσεις και είναι υπόλογη ενώπιον του Συμβουλίου, το οποίο αντιπροσωπεύεται από τον Γενικό Γραμματέα/Ύπατο Εκπρόσωπο.

(4) Στα συμπεράσματά του της 13ης Ιουνίου 2000, το Συμβούλιο δέχθηκε με ικανοποίηση την πρόοδο που είχε ήδη επιτελεσθεί στην αναδιάρθρωση της ECMM. Έκτοτε, συνεχίσθηκε η αναδιοργάνωση των δραστηριοτήτων και των δομών της Αποστολής. Τα καθήκοντα και η οργάνωση της Αποστολής επιβάλλεται να εξακολουθήσουν να εξετάζονται τακτικά και να αναπροσαρμόζονται ανάλογα με την εξέλιξη των πολιτικών και γεωγραφικών προτεραιοτήτων της Ευρωπαϊκής Ένωσης στην περιοχή των Δυτικών Βαλκανίων.

(5) Οι κοινές δαπάνες της Αποστολής, οι οποίες επί του παρόντος επιβαρύνουν τα κράτη μέλη, είναι ανάγκη να καταλογίζονται στον γενικό προϋπολογισμό της Ευρωπαϊκής Ένωσης.

(6) Ο ρόλος της Αποστολής ως μηχανισμού της κοινής εξωτερικής πολιτικής και πολιτικής ασφαλείας της Ευρωπαϊκής Ένωσης, θα πρέπει να αντανακλάται στην ονομασία της,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Πρώτος στόχος της Αποστολής, που εφεξής θα ονομάζεται "Αποστολή Επιτήρησης της Ευρωπαϊκής Ένωσης (EUMM)", είναι να συμβάλλει, με ευέλικτο τρόπο, μέσω της συγκέντρωσης και της ανάλυσης πληροφοριών, σύμφωνα με τις οδηγίες του Γενικού Γραμματέα/Ύπατου Εκπροσώπου και του Συμβουλίου, στην ουσιαστική χάραξη της πολιτικής της Ευρωπαϊκής Ένωσης για τα Δυτικά Βαλκάνια.

2. Προς τούτο, ανατίθεται στην EUMM, ειδικότερα:

α) Να παρακολουθεί την εξέλιξη της πολιτικής κατάστασης και τις εξελίξεις στον τομέα της ασφάλειας στην περιοχή της αρμοδιότητάς της,

β) να δίνει ιδιαίτερη προσοχή στον έλεγχο των συνόρων, στα διεθνοτικά ζητήματα και στην επάνοδο των προσφύγων,

γ) να υποβάλλει αναλυτικές εκθέσεις με βάση τις οδηγίες που λαμβάνει,

δ) να συμβάλλει στην έγκαιρη προειδοποίηση του Συμβουλίου και την οικοδόμηση εμπιστοσύνης, στο πλαίσιο της πολιτικής για σταθεροποίηση που ασκεί στην περιοχή η Ένωση.

3. Το Συμβούλιο δύναται επίσης να αποφασίσει την ανάθεση ειδικών καθηκόντων, σε συντονισμό με τον Γενικό Γραμματέα/Ύπατο Εκπρόσωπο και κατόπιν διαβουλεύσεως με την Επιτροπή.

4. Κατά την εκπλήρωση των καθηκόντων της, η EUMM δρα σε στενό συντονισμό με τους Αρχηγούς Αποστολών της Ευρωπαϊκής Ένωσης και τους αρμόδιους διεθνείς οργανισμούς στα Δυτικά Βαλκάνια, προκειμένου να συμβάλει στην ενίσχυση της αποτελεσματικότητας της πολιτικής της Ευρωπαϊκής Ένωσης, στην περιοχή.

Άρθρο 2

1. Ο Γενικός Γραμματέας/Ύπατος Εκπρόσωπος, ενεργώντας σε στενό συντονισμό με την Προεδρία, καθορίζει τα καθήκοντα της EUMM σύμφωνα με την πολιτική που ορίζει το Συμβούλιο για τα Δυτικά Βαλκάνια.

2. Η EUMM είναι υπόλογη στο Συμβούλιο για την εκτέλεση των καθηκόντων της, μέσω του Γενικού Γραμματέα/Ύπατου Εκπροσώπου.

3. Ο Γενικός Γραμματέας/Ύπατος Εκπρόσωπος μεριμνά ώστε η Αποστολή να λειτουργεί κατά τρόπο ευέλικτο και ορθολογικό. Με την προοπτική αυτή, επανεξετάζει τακτικά τα καθήκοντα και τη γεωγραφική ζώνη που καλύπτεται από την EUMM, ώστε να εξακολουθήσει να προσαρμόζει την εσωτερική οργάνωση της Αποστολής στις προτεραιότητες της Ευρωπαϊκής Ένωσης στα Δυτικά Βαλκάνια. Προβαίνει σε σχετικό απολογισμό ενώπιον του Συμβουλίου. Η Επιτροπή συμμετέχει πλήρως.

Άρθρο 3

Η διάρθρωση της EUMM περιλαμβάνει:

α) Αρχηγείο, αποτελούμενο από τον Αρχηγό Αποστολής, τον Αναπληρωτή Αρχηγό Αποστολής, έναν Νομικό Σύμβουλο, το Τμήμα Ανάλυσης, τη Δημοσιονομική και Διοικητική Ομάδα, τη Μονάδα Διαχείρισης Βάσης Δεδομένων και την Ομάδα Επικοινωνιών και Υλικοτεχνικής Υποστήριξης,

β) γραφεία της Αποστολής, τα οποία διατηρούν τις βασικές επαφές σε τοπικό επίπεδο, ενεργούν σε στενό συντονισμό με τους Αρχηγούς Αποστολών της Ευρωπαϊκής Ένωσης και τους αρμόδιους διεθνείς οργανισμούς, παρέχουν επιχειρησιακά στοιχεία στο αρχηγείο της EUMM και υποστηρίζουν τις κινητές ομάδες ταχείας ανάπτυξης,

γ) κινητές ομάδες με δυνατότητα ταχείας ανάπτυξης, καθήκον των οποίων είναι να υποβάλλουν έκθεση σύμφωνα με την εντολή που εκτίθεται στο άρθρο 1 παράγραφος 3.

Άρθρο 4

1. Ο Αρχηγός Αποστολής διορίζεται από το Συμβούλιο βάσει προτάσεων που υποβάλλει ο Γενικός Γραμματέας/Ύπατος Εκπρόσωπος εξασφαλίζει την καθημερινή διαχείριση των επιχειρήσεων της EUMM.

Ο Αναπληρωτής Αρχηγός Αποστολής αποσπάται από τη χώρα που ασκεί την Προεδρία.

2. Ο αριθμός και οι αρμοδιότητες του προσωπικού της EUMM είναι συνεπείς προς τους στόχους και τη δομή που καθορίζονται στα άρθρα 1 και 3.

3. Το διεθνές προσωπικό αποσπάται από τα κράτη μέλη για ελάχιστη περίοδο ενός έτους. Κάθε κράτος μέλος επιβαρύνεται με τις δαπάνες του προσωπικού που έχει αποσπάσει, συμπεριλαμβανομένων των μισθών, των επιδομάτων, των εξόδων στέγασης και μεταφοράς προς και από τα Δυτικά Βαλκάνια.

4. Τα κράτη που συμμετέχουν στον ΟΑΣΕ αλλά δεν είναι μέλη της Ευρωπαϊκής Ένωσης και παρέχουν επί του παρόντος το προσωπικό στην ECMM, μπορούν να συνεχίσουν τη συμμετοχή τους. Τα εν λόγω κράτη καλούνται να αναλαμβάνουν τα σχετικά έξοδα του προσωπικού που διορίζουν και να συμβάλλουν στις τρέχουσες δαπάνες της EUMM με την κατάλληλη αναλογία, λαμβανομένου υπόψη του μεγέθους συμμετοχής τους και του εθνικού ακαθαρίστου προϊόντος τους.

5. Εμπίπτει στο κράτος ή το κοινοτικό όργανο που διορίζει μέλος του προσωπικού να αντικρούει τυχόν αξίωση που προβάλλει το συγκεκριμένο μέλος του προσωπικού ή που το αφορά και συνδέεται με τον διορισμό. Εμπίπτει στο εν λόγω κράτος ή το κοινοτικό όργανο να κινεί κατά του μέλους του προσωπικού οιαδήποτε διαδικασία συνδέεται με τον διορισμό αυτό.

6. Ο αριθμός τού τοπικού προσωπικού είναι συνεπής προς τη δομή που καθορίζεται στο άρθρο 3.

Άρθρο 5

1. Το ποσό δημοσιονομικής αναφοράς για την υλοποίηση της παρούσας κοινής δράσης ορίζεται σε 4820404 EUR, για τα έτη 2000 και 2001.

2. Το ποσό που ορίζεται στην παράγραφο 1 διατίθεται για τη χρηματοδότηση της υποδομής και των τρεχόντων εξόδων της EUMM, συμπεριλαμβανομένων των σχετικών εξόδων του τοπικού προσωπικού.

Η διαχείριση των δαπανών που χρηματοδοτούνται με το ποσό που αναφέρεται στην παράγραφο 1 γίνεται σύμφωνα με τις διαδικασίες και τους κανόνες της Ευρωπαϊκής Κοινότητας που εφαρμόζονται για τον προϋπολογισμό.

3. Ο αρχηγός της Αποστολής προβαίνει ενώπιον της Επιτροπής, η οποία έχει την εποπτεία, σε πλήρη απολογισμό των δραστηριοτήτων που αναλαμβάνονται στο πλαίσιο της σύμβασής του.

Άρθρο 6

Οι λεπτομερείς διατάξεις που διέπουν τις επιχειρήσεις της EUMM στην περιοχή της αρμοδιότητάς της, περιλαμβάνονται σε συμφωνίες οι οποίες πρέπει να συνάπτονται σύμφωνα με τη διαδικασία του άρθρου 24 της συνθήκης.

Άρθρο 7

Η παρούσα κοινή δράση αρχίζει να ισχύει από την ημερομηνία που υιοθετείται.

Εφαρμόζεται μέχρι τις 31 Δεκεμβρίου 2001.

Άρθρο 8

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 22 Δεκεμβρίου 2000.

Για το Συμβούλιο

Ο Πρόεδρος

C. Pierret